# 2. česko-slovenská filatelistická výstava ŽDÁR NAD SÁZAVOU 2016(2. - 5. jún 2016)

Na základe vzájomnej dohody medzi Zväzom slovenských filatelistov a Svazem českých filatelistů sa pripravuje tretia vzájomná česko-slovenská filatelistická výstava, tentokrát na českej strane v Žďári nad Sázavou. Veríme, že toto tradične kvalitné podujatie pritiahne mnoho slovenských vystavovateľov zúčastniť sa svojimi exponátmi a ostatných zberateľov a priaznivcov poštových známok navštíviť výstavu a bohaté sprievodné podujatia. Miesto výstavy bolo vybraté s ohľadom na nízku vzdialenosť od slovenských hraníc.

Výstava má štatút národnej výstavy, t.j. výstavy I. stupňa pre exponáty s príslušnou kvalifikáciou a výstavy premiéra, t.j. výstavy III. stupňa pre nové exponáty alebo exponáty, ktoré stratili kvalifikáciu. Špecifikom výstavy ŽDÁR NAD SÁZAVOU 2016 je predbežné hodnotenie exponátov vopred, ktorý vyžaduje naskenovať exponát do digitálnej formy a tú zaslať niekoľko týždňov pred konaním výstavy organizačnému výboru. Ten "digitálne exponáty" umiestni na virtuálnu výstavu EXPONET, kde budú – v pre verejnosť neprístupnej sekcii – k dispozícii len pre porotcov výstavy. To umožní porote vopred sa s exponátmi oboznámiť, overiť prípadné nejasnosti a tak sa čo najlepšie pripraviť na definitívne hodnotenie priamo na výstave pri fyzicky vystavených exponátoch. Tento spôsob prináša urýchlenie hodnotenia priamo na výstave a hlavne jeho skvalitnenie, lebo porotcovia budú mať na hodnotenie podstatne viac času a budú si môcť hodnotené exponáty detailnejšie preštudovať a overiť si fakty vo všetkých dostupných zdrojoch. Následne po výstave, na základe rozhodnutia každého vystavovateľa, bude jeho exponát buď presunutý do verejne prístupnej sekcie EXPONETu alebo bude z EXPONETu úplne stiahnutý.

Dôležitou informáciou pre slovenských vystavovateľov sú špecifické podmienky účasti a výstavné poplatky. Výška poplatku za jednu výstavnú plochu (t.j. 16 listov) je 200 Kč, v prípade, že exponát bude hodnotený v trezore je výška poplatku za jednu výstavnú plochu 50 Kč. Za jeden vystavený titul v triede filatelistickej literatúry je výška poplatku 200 Kč. Všetky výstavné poplatky od slovenských vystavovateľov budú riešené cez národného komisára, aby sa zjednodušili administratívne úkony a znížili bankové a konverzné poplatky pri prevode financií na účet organizačného výboru výstavy.

Pre prvú informáciu prinášame základné informácie o výstave. Vystavovateľov budú zaujímať výstavné propozície a termíny odovzdania prihlášky a dodania exponátu národnému komisárovi.

Druh výstavy: Všeobecná (všetky výstavné triedy)

Kategória: Národná (I. stupeň) a premiéra (III. stupeň)

Usporiadateľ výstavy: Svaz českých filatelistů v spolupráci so Zväzom slovenských filatelistov a Českou poštou, s. p.

Miesto: Dům kultury, Ždár nad Sázavou, Česká republika

Dátum konania: 2. - 5. júna 2016

Komisár ZSF pre exponáty vystavovateľov zo Slovenska: Vojtech Jankovič

Dôležité termíny (spresnené pre slovenských vystavovateľov):

* Zaslanie prihlášky slovenskému komisárovi: do 15. 12. 2015
* Zaslanie prihlášky organizačnému výboru (zabezpečuje slovenský komisár): do 31. 12. 2015
* Vyrozumenie o prijatí (zabezpečuje slovenský komisár): 31. 1. 2016
* Uhradenie výstavného poplatku (zabezpečuje slovenský komisár): do 28. 2. 2016
* Odoslanie naskenovaného exponátu: do 28. 2. 2016
* Doručenie exponátu slovenskému komisárovi: do 27. 5. 2016
* Osobné odovzdanie exponátu (len vo výnimočnom prípade): do 24. 5. 2016
* Zahájenie výstavy: 2. 6. 2016
* Ukončenie výstavy: 5. 6. 2016
* Výdaj exponátov (zabezpečuje slovenský komisár): 5. 6. 2016 od 14. hod.

Kontakt pre získanie ďalších informácií o výstave a zaslanie prihlášky: Vojtech Jankovič, Stromová 38, 831 01 Bratislava, email: vojtech.jankovic@gmail.com

Priebežne aktualizované informácie a elektronickú formu bulletinu výstavy, prihlášky exponátu a propozícií výstavy nájdete na internetových stránkach [www.slovenskafilatelia.sk](http://www.slovenskafilatelia.sk) a [www.postoveznamky.sk](http://www.postoveznamky.sk).

Aktuálne informácie o výstave, pripravované filatelistické materiály a sprievodný program nájdete aj na internetovej stránke Klubu filatelistov 06-10 Žďár nad Sázavou [filateliezdar.webnode.cz/mezinarodni-vystava-zdar-2016](http://filateliezdar.webnode.cz/mezinarodni-vystava-zdar-2016).

Na záver vyzývam všetkých vystavovateľov, ktorý majú exponáty s požadovanou kvalifikáciou a aj tých, ktorý zvažujú pripraviť nový exponát, aby neváhali a zaslali mi vyplnenú prihlášku. Súčasne vyzývam všetkých zberateľov a záujemcov o filateliu, aby si termín výstavy zaznačili do kalendára a neľutovali čas a peniaze na jej návštevu. Určite sa budete dať na čo pozerať a ak sa všetko vydarí podľa našich predstáv, aj sa veľa dozvedieť na pripravovaných odborných sprievodných podujatiach.